钦定古今图书集成/明伦汇编/宫闱典/第017卷 > 后唐
## 钦定古今图书集成/明伦汇编/宫闱典/第017卷 > 后唐

### 庄宗同光元年册尊所生母曹氏为皇太后以嫡母刘氏为皇太妃

按《五代史唐庄宗本纪》，不载。按《唐太祖家人传》：太
祖夫人刘氏无子，性贤不妒忌，常与太祖言：“曹氏相
当生贵子，宜善待之。”而曹氏亦自谦退，因相得甚欢。
曹氏封晋国夫人，后生子，是谓庄宗。太祖奇之，曹氏
由是专宠。太祖性暴，怒多杀人，左右无敢言者，惟曹
氏从容谏譬，往往见听。及庄宗立事曹氏尢谨，其救
赵破燕，取魏博，与梁战河上十馀岁。岁尝驰归省其
母至三四，人皆称其孝。庄宗即位，册尊曹氏为皇太
后，而以嫡母刘氏为皇太妃。太妃往谢太后，太后有
惭色。太妃曰：“愿吾儿享国无穷，使吾获没于地，以从
先君，幸矣，复何言哉！”

同光三年五月丁酉，皇太妃薨，废朝五日。秋七月壬
寅，皇太后崩。〈注〉太祖正室于庄宗，为嫡母，《书》“太妃”及
辍朝，见乱世，礼坏而恩薄。

按《五代史唐庄宗本纪》云云。按《唐太祖家人传》：“庄
宗灭梁入洛，使人迎太后归洛，居长寿宫，而太妃独
留晋阳。同光三年五月，太妃薨，七月，太后崩，谥曰贞
简，葬于坤陵。而太妃无谥，葬魏县。太妃与太后甚相
爱，其送太后于洛也，涕泣而别，归而相思慕，遂至不
起。太后闻之，欲驰至晋阳视疾，及其卒也，又欲自往
葬”之，庄宗泣谏，群臣交章请留，乃止。而太后自太妃
卒，悲哀不饮食，逾月亦崩。

### 愍帝应顺元年闰月丙午册皇太后甲寅册太妃王氏

按：《五代史唐愍帝本纪》云云。

按《文献通考》，“愍帝即位，尊曹后为皇太后，王淑妃为
皇太妃。敬塘兵犯京师，废帝与太后俱燔死。晋高祖
立，迁太妃至德宫。高祖后事妃如母，乃封其所养子
许王从益为郇国公，以奉唐祀。契丹犯京师，召从益
与妃。德光北归，留萧翰守汴州。汉高祖起太原，翰欲
北去，乃使人召从益，迫以来，令权知南朝事。汉高祖”
拥兵而南，妃及从益遣人迎之，既而俱遇害。

### 废帝清泰二年二月己丑追尊鲁国太夫人魏氏为皇太后〈注〉非嫡母故详其爵氏

按《五代史唐废帝本纪》云云，按《唐明宗家人传》：“魏
氏，镇州平山人也。初适平山民王氏，生子十岁矣。明
宗为骑将，掠平山，得其子母以归。居数年，魏氏卒，葬
太原，其子是为潞王从珂。明宗时，从珂己王，乃追封
魏氏为鲁国夫人。废帝即位，追尊魏氏为皇太后，议建陵寝，而太原石敬塘反，乃于京师河南府东立寝
宫。”

清泰三年六月丙寅遣工部尚书崔俭奉上皇太后
宝册谥曰：“宣宪。”

按《五代史唐废帝本纪》不载。按《唐明宗家人传》云
云。